กสิกรไทย รุกจับลูกค้า โรงพยาบาล
กสิกรไทย จับมือเครือดุสิตเวชการ ออกบัตรเครดิตร่วม ตั้งเป้า 5 ปี ยอดบัตรทะลุ 2 แสนใบ ยอดใช้จ่ายทะลุ 2.6 หมื่นล้าน
6 ต.ค. 2559

กสิกรไทย จับมือเครือดุสิตเวชการ ออกบัตรเครดิตร่วม ตั้งเป้า 5 ปี ยอดบัตรทะลุ 2 แสนใบ ยอดใช้จ่ายทะลุ 2.6 หมื่นล้าน
นายปรีดี ดาวฉาย กรรมการผู้จัดการ ธนาคารกสิกรไทย เปิดเผยว่า ธนาคารกสิกรไทย ร่วมกับ บริษัท กรุงเทพดุสิตเวชการ (BDMS) ออกบัตรเครดิตร่วมกรุงเทพดุสิตเวชการ-กสิกรไทย เพื่อมอบสิทธิพิเศษการรักษาพยาบาลจาก 5 กลุ่มโรงพยาบาลของเครือกรุงเทพดุสิตเวชการ คือ รพ.กรุงเทพ รพ.สมิติเวช รพ.บีเอ็นเอช และเพิ่มอีก 2 กลุ่มโรงพยาบาลคือ รพ.พญาไท และ รพ.เปาโล โดยปัจจุบันคนไทยใส่ใจสุขภาพมากขึ้น และมีการใช้จ่ายด้านสุขภาพผ่านบัตรเครดิตเติบโต 10% ต่อปี
ที่ผ่านมา ธนาคารได้ออกบัตรเครดิตร่วมกรุงเทพดุสิตเวชการ มาตั้งแต่ 5 ปีที่แล้ว ปัจจุบันมีผู้ถือบัตรกว่า 1.3 แสนใบ ยอดการใช้จ่ายผ่านบัตร 1.36 หมื่นล้านบาท โดยธนาคารตั้งเป้า 5 ปีจากนี้ มีฐานบัตรเครดิตรวม 2.2 แสนใบ ยอดใช้จ่ายผ่านบัตรกว่า 2.6 หมื่นล้านบาท
สำหรับความร่วมมือในครั้งนี้เพื่อปรับรูปลักษณ์ใหม่ของบัตร และขยายเครือข่ายการให้บริการของเครือกรุงเทพดุสิตเวชการ เป็น 5 กลุ่มโรงพยาบาล ซึ่งมีโรงพยาบาลชั้นนำครอบคลุมมากสุดในไทยคือ 35 แห่ง รองรับผู้ป่วยนอกได้ 2.55 หมื่นคน/วัน และผู้ป่วยใน 3,400 คน/วัน หรือมากกว่า 10 ล้านคน/ปี และร่วมกับเครือข่ายธนาคารกว่า 1,121 สาขา เป็นโอกาสในการเข้าถึงกลุ่มลูกค้าเป้าหมาย และสามารถขยายบริการทางการเงินจากธนาคาร อาทิ เงินฝาก สินเชื่อบ้าน รวมทั้งการใช้สินเชื่อเช่าซื้อรถยนต์กสิกรไทยด้วย